google/wiki40b huggingface dataset:
Bryce

היסטוריה

התוכנה נוצרה במקור לצורך יצירת הדמיות מחשב ריאליסטיות של רכסי הרים וקווי חוף פרקטליים. הגרסה הראשונית של התוכנה פותחה על ידי המתכנת האמריקני קן מוסגרייב (Ken Musgrave) אשר היה סטודנט של הוגה רעיון הפרקטלים בנואה מנדלברוט. המתכנת אריק ונגר (Eric Wenger) שיפר בהמשך התוכנה הזו באופן ניכר. בהמשך ונגר פגש ועבד יחד עם המתכנת ומעצב הממשקים הנודע קאי קראוזה אשר פיתח יחד עמו את ממשק המשתמש של התוכנה. הגרסה המסחרית הראשונה של התוכנה, Bryce 1.0, השוקה בשנת 1994 עבור מערכות המקינטוש.
הגרסה השנייה של התכונה, Bryce 2.0, הושקה במהלך שנת 1996, ואפשרה לבצע הדמיה של רכסי הרים, הוספת וכוונון של מקורות אור תאורה, הוספת אפקטים אטמוספיריים מורכבים, יצירת מודלים פשוטים ואפשרה לערוך את המרקמים של המודלים. גרסה זו הופצה בהמשך גם למערכות ווינדוס.
במהלך 1997 הושקה הגרסה השלישית של התוכנה, Bryce 3.1, בה התווספה היכולת ליצור אנימציות.
במהלך 1999 הושקה הגרסה הרביעית של התוכנה, Bryce 4.0, אשר הכילה שיפורים משמעותיים בטיפול באפקטים האטמוספיריים והשמים, בעריכת המרקמים ובייבוא והייצוא של אובייקטים.
בשנת 2000 ברייס נרכשה על ידי חברת Corel Corporation. בשנת 2001 יצאה לשווקים גרסה 5.0 של התוכנה אשר כללה מספר תכונות חדשות, בהם עורך לעצים.
בשנת 2004 התוכנה נרכשה על ידי חברת Daz 3D. בשנת 2005 הושקה גרסה 5.5 של התוכנה אשר הכילה את התוסף DAZ Studio Character שאפשר לייבא תוכן משתי תוכנות אחרות של החברה - DAZ Studio ו- Poser, ובכך הקלה על תהליך הוספת דמויות אנושיות להדמיות שאותן מייצרת התוכנה.
באוקטובר 2006 הושקו גרסאות 6.0 ו-6.1 של התוכנה אשר אפשרו לייבא אנימציות, הכילו תמיכה למעבדים בעלי ליבה כפולה והחילו תמיכה לHDR.
החל מיוני 2007 גרסה 5.5 של התוכנה מופצת כתוכנה חינמית. 
בדצמבר 2009, הושקה גרסה 6.3 של התוכנה.
ביולי 2010 הושקה גרסה 7.0 של התוכנה אשר הכילה אשר הכילה אפשרויות מתקדמות רבות. גרסה 7.0 של התוכנה זמינה ב-3 מהדורות - המהדורה החופשית אשר בעלת אפשרויות מוגבלות, המהדורה הרגילה אשר לא כוללת את התכונות החדשות ומהדורת ה-Pro שכוללת את התכונות החדשות.

גלריה

להלן דוגמאות לתמונות אשר נוצרו באמצעות התוכנה:
חוק חסימת מספר טלפון לשם מניעת ביצוע עבירות

חוק חסימת מספר טלפון לשם מניעת ביצוע עבירות, התשע״ח-2018 נחקק ב-12 במרץ 2018 על ידי הכנסת העשרים, והוא מקנה לרשויות כלים למניעת ביצוע עבירות בתחומי זנות וסמים באמצעות טלפון סלולרי.
ז'אן-בטיסט ז'וזף פורייה

תרומות למתמטיקה

ידוע בשל טור פורייה שפיתח להצגה של פונקציות, ובשל התמרת פורייה, סוג של התמרות אינטגרליות שנועד גם הוא לפתור משוואות דיפרנציאליות חלקיות. פורייה פיתח טורים אלו על מנת להיעזר בהם בפתרון של משוואות דיפרנציאליות חלקיות.
להתמרות וטורי פורייה תרומה רבה לעיבוד אותות ספרתי (DSP).

אפקט החממה

עסק בתאוריה האנליטית של החום המבוססת בעיקרה על חוק הקירור של ניוטון. ב-1824 פרסם בכמה מאמרים מסקנה, שגוף בגודל של כדור הארץ במרחק בו נמצא כדור הארץ מהשמש היה צריך להיות קר יותר מאשר כדור הארץ למעשה. חישוביו של פורייה הביאו אותו להניח כי באטמוספירת כדור הארץ נאגרת אנרגיה שבאה לידי ביטוי כחום. על פי פורייה מדובר בהוכחה לקיומן של מולקולות גז באוויר, כאלה המאפשרות אגירת חום. 
האפקט המדובר ידוע כיום בשם "אפקט החממה".
וזאני

וזאני (בערבית: وزاني) הוא כפר לבנוני ומקבץ מעיינות בערוץ נחל שניר (החצבאני) בדרום לבנון, ממוקם סמוך לכפר ע'ג'ר שבגבול ישראל-לבנון.

מעיינות הווזאני

מעיינות הווזאני הם מקור המים הקבוע היחיד של נחל שניר (החצבאני) - אחד ממקורות הירדן. עד לווזאני, נחל שניר הוא נחל אכזב, ורק החל מהווזאני קיימת בו זרימה קבועה כל ימות השנה. בערבית קרוי נחל שניר (החצבאני) גם נהר אל-וזאני.

הטיית מי הווזאני ותגובת ישראל

במרץ 2001 החלה לבנון לשאוב את מי הווזאני - לצריכת הכפר וזאני. מדינת ישראל מחתה, אך הפרויקט המשיך, ובספטמבר 2002 הסתיים פרויקט להנחת צינורות להולכת מי מעיינות הווזאני אל כפרים נוספים בדרום לבנון. פרויקט זה בוצע על ידי ממשלת לבנון בראשות רפיק אל-חרירי, ובחסות חזבאללה. הכוונה הייתה להקים בהמשך מאגר למים, העתיד לגרוע 9 - 10 מיליון מ"ק בשנה ממי מעיינות הווזאני הזורמים לישראל.
בעקבות הפעולה הלבנונית הכריזה ממשלת ישראל כי תפעל להגן על זכויותיה, אולם ישראל פעלה במישור הדיפלומטי בלבד, ולא הצליחה למנוע את המשך השאיבה.
בשנת 2006, במהלך מלחמת לבנון השנייה, פגעה ישראל במתקני השאיבה של מי הווזאני.
גני טיבולי

גני טיבולי (בדנית: Københavns Tivoli) הוא אחד מפארקי השעשועים וגני התענוגות המפורסמים ביותר בעולם. הפארק נמצא בקופנהגן, דנמרק.

היסטוריה

הפארק ממוקם בלב קופנהגן בירת דנמרק, נבנה בשנת 1843. זהו אחד מגני השעשועים העתיקים ביותר באירופה שאף היווה השראה לוולט דיסני בבנייתו את דיסנילנד.
בשנת 2006 נפתחה בפארק אחת הקרוסלות הגבוהות ביותר בעולם. בפארק ישנם כיום 27 מתקני שעשועים.
באופן מסורתי, הפארק פתוח בתקופה שבין תחילת אפריל לסוף ספטמבר, אולם מאז שנת 1994 נפתח הפארק גם בתקופה שלקראת חג המולד ומתקיים בו יריד חג המולד המסורתי. בנוסף, מאז שנת 2006 הפארק נפתח ל-10 ימים גם בחופשת בתי הספר בדנמרק הצמודה לליל כל הקדושים (בדרך כלל בשבוע ה-42 של השנה).

מתקנים בפארק

הפארק עבר תהפוכות רבות במהלך השנים, ומתקנים שונים נבנו ונהרסו. כיום המתקנים הפופולרים ביותר הם רכבת ההרים "The Demon" ומגדל הפחד (מתקן עגול שמתנשא לגובה של כמה עשרות מטרים וצונח לפתע במהירות אדירה).
כמחווה להנס כריסטיאן אנדרסן הוקם ב-1993 מתקן בשם "התיבה המעופפת" (Flying Trunk) על שם אחת מאגדותיו של אנדרסן. זהו מסלול האורך כ-7 דקות והמבקרים מוסעים במנהרה חשוכה המדמה מערה בתוך חביות עץ וצופים בסצנות מתוך אגדותיו של אנדרסן. המתקן שופץ ב-2010.
מתקנים נוספים: רכבת הרים מעץ, מספר קרוסלות, מכוניות מתנגשות, סירות ועוד.
בפארק יש גם גן פרחים מרהיב עם מאות אלפי סוגי פרחים בשלל צבעים, עשרות אלפי נורות אשר מאירות את הפארק בלילה, ועשרות מסעדות שונות. בערבים מתקיימים בפארק מופעים מיוחדים, ומשחקי אור ומים. פעמיים בשבוע ובאירועים מיוחדים מתקיימים מופעי זיקוקים.
ביוני 1944, בזמן הכיבוש הנאצי בדנמרק, אירע פיצוץ בטיבולי שגרם לנזקים קשים ולשריפתו המוחלטת של אולם הקונצרטים במקום (שוקם רק ב-1956). העיתונות שהייתה בשליטת הנאצים האשימה את המחתרת הדנית בפיצוץ, אולם לאמיתו של דבר הפיצוץ בוצע בידי קבוצה של נאצים דניים כנקמה על פגיעה של המחתרת הדנית במפעל חיוני לגרמנים.
בשנת 1964 התקיימה תחרות הזמר התשיעית של האירוויזיון באולם הקונצרטים שבגני טיבולי.
מרינר אקלס

מרינר סטודרד אקלס (באנגלית: Marriner Stoddard Eccles;‏ 9 בספטמבר 1890 - 18 בדצמבר 1977) היה איש עסקים ובנקאי אמריקאי, ששימש כיושב ראש מועצת הנגידים של הבנק הפדרלי (הבנק המרכזי (פדרל ריזרב) של ארצות הברית) בין השנים 1934 ל-1948.

חייו

אקלס נולד בלוגן שביוטה, בנם הבכור מבין תשעה ילדים של הלן ודייוויד אקלס, איש עסקים ובנקאי מצליח מיוטה. אקלס למד בקולג' מורמוני מקומי ושימש כמיסיונר הכנסייה בסקוטלנד. לאחר שובו מהשליחות השתלב בעסקי המשפחה. כשנפטר אביו ב-1912 התחלקו עסקיו בין משפחות שלוש נשותיו, כשאקלס לוקח על עצמו את ניהול החלק שירשה אמו. תוך שנים מעטות הרחיב את עסקי הבנקאות, וביחד עם אחיו ג'ורג' הוביל מהלך איחוד עם משפחת בראונינג, שיצר רשת בנקים גדולה במערב ארצות הברית תחת השם אקלס-בראונינג. 
במהלך השפל הגדול עמד בהצלחה במספר משברי הסתערות משיכות (Bank Run) בעוד בנקים רבים אחרים קרסו. כבנקאי מוביל דחף לרפורמות במערכת הפיננסית האמריקאית, שהובילו לחקיקת חוק החירום של 1933, חוק השיכון של 1934 וחוק גלאס-סטיגל. 
לאחר תפקיד קצר במחלקת האוצר של ארצות הברית מונה על ידי הנשיא פרנקלין רוזוולט לדירקטוריון הבנק הפדרלי בוושינגטון די.סי, אקלס הוביל לרפורמה בבנק המרכזי, עם חוק הבנקאות של 1935, ובעקבות יישומה הפך ליו"ר הראשון של מועצת הנגידים, תפקיד בעל סמכויות נרחבות באופן משמעותי. הוא כיהן בתפקיד עד פברואר 1948 ולאחר מכן כחבר מועצה עד 1951. 
במהלך שנותיו כיו"ר הבנק הפדרלי תמך אקלס במתן תמריצים לפרויקטים והשקעות על מנת להניע את הכלכלה האמריקאית ולהוציאה מהמשבר, הוא מזוהה ברעיונותיו עם הכלכלה הקיינסיאנית. כמו כן שותף אקלס בדיונים שהובילו להסכם ברטון-וודס ב-1944. 
אקלס פרש מהמועצה בשל סכסוך על סוגיות עצמאות הבנק הפדרלי מול מחלקת האוצר, הוא חזר ליוטה והרחיב את עסקיו הפרטיים. אקלס נודע כנדבן שתרם למוסדות השכלה, ספריות ציבוריות ולהקמת קרן אקלס שתמכה בפעילויות רבות נוספות. 
לאחר מותו קבע הקונגרס כי הבניין הראשי של הבנק הפדרלי בבירה ייקרא על שמו של אקלס.
לביא קגן (קוגומלו)

לביא קגן (קוגומלו) (נולד ב־21 ביולי 1983 בפתח תקווה) הוא מאמן בכיר לקפואירה, שחקן, בדרן וכוכב ילדים ישראלי, המוכר בעיקר בשם קפוארה שלו "קוגומלו".

קריירה כמאמן קפוארה

1998 כשהיה בן 15 הכיר לראשונה את הקפוארה אצל המאמן אדם קדוש.
בשנת 2002 החל להדריך במתנ"ס השכונתי בית מרקו שבפתח תקווה.
בשנת 2004 עבר קורס מדריכי קפוארה במכון וינגייט.
בשנת 2005 טס לברזיל לסטאג' אצל מדריכים בעלי דרגות גבוהות.
בשנת 2009 עבר קורס התמחות בתורת האימון קואורדינציה התפתחותית במרכז וורטהיים.
בשנת 2010 פתח את סטודיו קוגומלו, בית ספר לקפוארה בפתח תקווה.
בשנת 2013 הוענקה לקוגומלו חגורה בדרגת פרופסור ומונה לרכז קורסי מדריכים בקפוארה של מכון וינגייט.
בשנת 2014 העביר סדנאות לטיפול בחרדה חברתית באמצעות הקפוארה והשתתף בפרויקטים להדרכת נוער בסיכון.
בשנת 2018 פתח סניף שני של סטודיו קוגומלו בראש העין.
לסטודיו קוגומלו יש כיום כ-30 מרכזי קפוארה בזכיינות ברחבי הארץ.

הופעות טלוויזיוניות והצגות

בשנת 2003 פתח להקת הופעות "קפוארה שואו" והשתתף במחזמר טרזן וגיין בכיכובם של יהודה לוי ויעל בר זהר בתפקיד קפואריסט אקרובט ורקדן.
בשנת 2004 השתתף ב 2 עונות של התוכנית "רחוב שמש 22" של ערוץ הופ שם לימד ילדים להתעורר ולהתארגן לגן ברוח הקפוארה.

קריירה ככוכב ילדים

בשנת 2014 השתתף במופע משותף עם קופיקו בשם "קופיקו והקפואריסטים".
בשנת 2015 החל להיות מיוצג על ידי קבוצת קופיקו בניהולה האישי של עמית גביש, נכדתה של הסופרת תמר בורנשטיין לזר.
בשנת 2016 עלה לאוויר המופע "קוגומלו, משימה מהמאסטר" שנכתב ובוים על ידי השלגלים (הילה ואלון שלגל).
המופע רץ ברחבי הארץ והצליח לגעת בילדים והורים כאחד.
בחנוכה 2017 השתתף בהפקת חנוכה "כוכבים מהספרים" לצידו של יובל המבולבל, קופיקו, אודי ואביעד, לירן כוהנר, פיקו וענבלרינה, אולם כשעתיים לפני הצגת הבכורה, בעיצומן של החזרות, נפצע קשה בשתי רגליו. למרות הפציעה הצליח קוגומלו להשתתף בהצגת הבכורה כאשר נתמך על הבמה על ידי חבריו לאורך כל ההצגה.
מיד לאחר הבכורה הובהל לבית החולים תל השומר ושם עבר ניתוח בשתי הרגליים, רק לאחר חצי שנה חזר לפעילות פיזית כמעט מלאה ושב להופיע.
במהלך סיבוב ההופעות של "כוכבים מהספרים" בחנוכה 2017 בשל הפציעה גילם את דמותו השחקן ישראל גולדברט.
בפסח 2018 השתתף בפסטיבל פסח "הגדה של פסטיבל" לצידם של קופיקו ויובל המבולבל.
בחנוכה 2018 השתתף בהפקת חנוכה של רמי לוי ומשגב עורי:"עולם האגדות" לצידם של מיקי, קופיקו, רוי בוי, לינור אברג'יל, נתן נתנזון, יפית לוי ואחרים, בבימויו של אודי גוטשלק (מהצמד אודי ואביעד).
באוגוסט 2018 השתתף יחד עם ביתו סיני בפרסומת לחברת האגיס בשיתוף חברת הפרסום מקאן תל אביב.
בשנת 2019 הגיש פינה ביחד עם פיקו (ליאור דטאוקר) בשם "פיקוגומלו" בתוכנית הילדים "ילדודס עם חמי גדסי" ברדיו לב המדינה בכל שבת בבוקר.

כותב שירים ומלחין

בשנת 2015 הלחין והפיק דיסק ראשון עם שירים ברוח הקפוארה המעודדת תנועה לגיל הרך.
בשנת 2018 הלחין והפיק דיסק שני.
בשנת 2018 יצא דיסק שלישי עם מיטב השירים בעיבודים שונים.

חיים אישיים

בצבא שירת לביא בצוות התערבות של לוחמה לטרור כוח 100 לאחר שנתיים בצבא חלה בקדחת הבארות והגיע למצב של טיפול נמרץ וקריסת מערכות, לאחר שיקום ארוך שוחרר מהצבא.
לביא נישא בשנת 2013 למיכל, בשנת 2015 נולדה ביתם, ובשנת 2019 נולדה ביתם השנייה.
לביא ומשפחתו מתגוררים כיום בראש העין.
הר קולמן (אלברטה)

מקור השם

הר קולמן נקרא על שם הגאולוג א. פ. קולמן (A. P. Coleman), פרופסור לגאולוגיה באוניברסיטת טורונטו שהיה אחד הראשונים לחקור את אזור הפארק הלאומי ג'ספר. קולמן מעולם לא טיפס על ההר הנקרא על שמו. גם קרחון קולמן ואגם קולמן נקראים על שמו.

לקריאה נוספת

• Chic  Scott, Pushing the Limits: The Story of Canadian Mountaineering, P 70
אקמנה

יהודי אוקמיאן

לפני מלחמת העולם הראשונה התקיימה במקום קהילה יהודית שחלקה היחסי באוכלוסייה המקומית עמד על כשליש. בשנת 1847 נמנו בעיירה 667 איש וחמישים שנה מאוחר יותר, ב-1897, 543 איש. מנין האוכלוסייה הכולל היה כ-1,500 נפש.
בימי המלחמה היגרו רוב יהודי אוקמיאן לעומק שטח רוסיה, ובראשית שנות ה-20 של המאה ה-20 מנתה הקהילה היהודית רק 150 נפש. ערב השואה, היו יהודי אוקמיאן מעטים אף יותר. בין רבניה היה הרב יצחק אייזיק וונדר (עד תרכ"ג) והרב אהרן אליהו כהנא. רבה האחרון של הקהילה, הרב נחום מרדכי ורבובסקי, נרצח בשואה יחד עם בני קהילתו. הרצח ההמוני של יהודי אוקמיאן אירע בט"ז באב ה'תש"א, 8 באוגוסט 1941 במז'ייקי, וקבר האחים שלהם ממוקם ליד בית הקברות היהודי המקומי.
קטיה קיפינג

קטיה קיפינג (בגרמנית: Katja Kipping; ‏18 בינואר 1978, דרזדן) היא פוליטיקאית גרמנייה מנהיגת מפלגת השמאל הרדיקלית "די לינקה".

ביוגרפיה

קיפינג נולדה בדרזדן שבסקסוניה, והשלימה תואר שני באמנויות. ב-1998 היא הצטרפה אל "מפלגת הסוציאליזם הדמוקרטי", מפלגה שהיוותה המשך חוקי והיסטורי של מפלגת האיחוד הסוציאליסטי ששלטה ברפובליקה הדמוקרטית הגרמנית עד 1990. בשנת 2003 מונתה קיפינג לסגן יושב ראש המפלגה. עד שנת 2005 נתפסה המפלגה כמייצגת המסורתית של השמאל המזרח-גרמני וזכתה לתמיכה מזערית בקרב תושבי מערב גרמניה. 
בבחירות הפדרליות שנערכו ב-2005 התמודדה המפלגה ברשימה משותפת עם מפלגת עבודה וצדק חברתי - האלטרנטיבה האלקטורלית, שבסיס בוחריה במערב גרמניה. הרשימה המשותפת זכתה להצלחה כאשר השיגה כ-8.7% מן הקולות וב-53 מושבים בפרלמנט הגרמני. ב-2007 התאחדו שתי המפלגות סופית, ויצרו את מפלגת השמאל הקיצונית "די לינקה". קיפינג נבחרה להיות סגן היושב ראש של המפלגה החדשה, ושימשה כיושב ראש הוועדה לעבודה ורווחה בבונדסטאג. חמש שנים מאוחר יותר ב-2012, נבחרו היא וברנד ריקסינגר למנהיגי המפלגה. הם נבחרו שוב לתפקיד זה בשנת 2014. נכון לשנת 2015 קיפינג היא יושב ראש האופוזיציה בגרמניה, בעוד את הקואליציה מנהיגה אנגלה מרקל.
בשנת 2010 ביחד עם אנדראה איפסילנטי היא הקימה מכון לסולידריות מודרנית, מרכז חשיבה שמאלי.
קיפינג נשואה וחיה בדרזן עם בעלה ובתה.
שביעיית גטינגן

שביעיית גטינגן הייתה קבוצה של שבעה פרופסורים מאוניברסיטת גטינגן. בשנת 1837 הם מחו כנגד השינויים בחוקת ממלכת הנובר שביצע באותה עת ארנסט אוגוסטוס הראשון, מלך הנובר. הם סירבו להשבע למלך החדש, כנהוג. השביעייה הונהגה על ידי פרידריך כריסטוף דאלהמן. שאר חברי השביעייה היו: האחים וילהלם ויעקוב גרים (ידועים כ"האחים גרים"), המשפטן וילהלם אדוארד אלברכט, ההיסטוריון גיאורג גוטפריד גרווינוס, הפיזיקאי וילהלם אדוארד ובר והתאולוג והמזרחן היינריך היוולד.

רקע

ממלכת הנובר הייתה באוניה פרסונלית עם אנגליה, כאשר המלך ויליאם הרביעי, מלך הממלכה המאוחדת שימש גם כמלך הנובר. עם פטירתו ב-20 ביוני 1837, עלה אחיו ארנסט אוגוסטוס לכס השלטון בהנובר, ועליית ויקטוריה באנגליה. עם הכתרתו הכריז ארנסט אוגוסטוס כי הוא רואה את החוקה ההנוברית כבלתי מחייבת אותו, וכי הוא מתכנן לכתוב אותה מחדש (או לשכתבה) בהתאם לראות עיניו.

המחאה

דאלהמן החתים את חבריו על מכתב המחאה, והוא הופץ ב-18 בנובמבר 1837 ברחבי גרמניה באלפי עותקים. המכתב עורר גלים ברחבי אירופה, והמלך נאלץ להתמודד עם המחאה. בעקבות פנייתו להנהלת האוניברסיטה, פוטרו שבעת המורים, ולאחים גרים אף ניתנו שלשה ימים כדי לעזוב את הממלכה.
התקשורת והציבור קיבלו את הצעד בצורה חריפה, והתמיכה בפרופסורים המפוטרים (שאף האוניברסיטה הגדירה את פיטורם כ"הפסד גדול לאוניברסיטה") הייתה מקיר אל קיר. ניתן לומר, כי הקמת רפובליקה ליברלית מאוחר יותר בגרמניה, נזקפת לזכות אותו צעד של מחאה על ידי המלומדים.
I Write Sins Not Tragedies

וידאו קליפ

הקליפ לשיר צולם בדצמבר 2005 והיה הקליפ הראשון שצילמה הלהקה. בשנת 2006 זכה הקליפ לשיר בפרס קליפ השנה בטקס פרסי הווידאו-קליפים של MTV. בסקר שנערך באתר מגזין המוזיקה בילבורד, הקליפ לשיר הגיע למקום השלישי ברשימת הקליפים הטובים ביותר בעשור הראשון של המאה ה-21.
אוטו רוגה

אוטו רוגה (נורווגית: Otto Ruge; ‏ 9 בינואר 1882 - 15 באוגוסט 1961), איש צבא נורווגי שהיה מפקד צבא נורווגיה בזמן הפלישה הגרמנית לנורווגיה במלחמת העולם השנייה.
רוגה שכנע את הממשלה הנורווגית שיש להילחם בפולש הגרמני ולא לנקוט גישה תבוסתנית כפי שסברו מספר גנרלים בכירים אחרים בצבא נורווגיה. הוא קיבל את הפיקוד על הצבא הנורווגי ופעל להבסת הפולשים הגרמנים. המשימה לא הייתה פשוטה: הוא פיקד על צבא מגויס רק באופן חלקי; מרבית הערים הגדולות נפלו לידי הגרמנים כבר בתחילת המערכה; לגרמנים הייתה עליונות אווירית; והבריטים והצרפתים היו מוגבלים מאוד בסיוע שיכלו לשלוח.
רוגה קיווה שאם יעכב את הגרמנים בדרום נורווגיה, יוכלו בעלות הברית בינתיים לשלוח תגבורת, אולם התגבורת נחתה רחוק מדי מכדי שתוכל לעזור. הוא זכה בניצחון על הגרמנים בקרב על נרוויק, אולם הניצחון היה זמני בלבד. כוחותיו של אדוארד דיטל הסתערו מהרי הצפון, וכוחותיו של רוגה הובסו. הממשלה הנורווגית והמלך נמלטו, אולם רוגה נותר בנורווגיה בניסיון להגיע למשא ומתן עם הגרמנים. הוא נלקח בשבי בידי כוחותיו של דיטל, ובילה את שארית המלחמה במאסר בגרמניה.
לאחר המלחמה חזר לנורווגיה והתמנה מחדש בשנת 1946 למפקד הצבא הנורווגי, אך התפטר שנתיים לאחר מכן. הוא נפטר ב-1961.
טיילת לואי

טיילת לואי היא טיילת שהוקמה ב-1992 לאורך רחוב יפה נוף בחיפה הנמתחת על קו הרכס ממלון bay view (נוף לשעבר) עד אנדרטת הקיסר ומשקיפה לנוף מפרץ חיפה.

הטיילת נתרמה על ידי פול ומאי גולדשמידט, תושבי חיפה שעלו מדרום אפריקה, לזכר בנם לואי (אוריאל) שנהרג בתאונת דרכים (ב-15 במאי 1971). פול גולדשמידט היה הקבלן הראשי של הגנים הבהאיים והטיילת, שאורכה כ-400 מטרים, שולבה ככניסה לגנים. לימים תרמה משפחת גולדשמידט גם לשיפוץ גן החיות ואף הוא נקרא על שם בנם.

מסעדת הרונדו

מסעדת הרונדו של מלון דן כרמל, שתוכננה על ידי שמואל רוזוב, בנויה ממבנה מעוגל העומד על עמודים אלכסוניים וממנו נשקף נוף מפרץ חיפה. המסעדה משמשת את אורחי המלון ולאירועים. בתוכנית המקורית של המבנה תוכנן להבנות קיוסק מתחת למסעדה אך תוכנית זאת לא יצאה אל הפועל והרחבה מתחתיו משמשת כחלק מן הטיילת.

מרפסת תצפית

מרפסת התצפית בנויה מעל הרחוב וממנה תצפית למפרץ חיפה, לגליל המערבי (בואכה ראש הנקרה) ולרכס רמים.

בריכת האיילה

גן "יפה נוף" תוכנן גם הוא על ידי שמואל רוזוב כחלק מתכנון הגנים הציבוריים בשנות ה-50. בגן שולבה בריכה עם מפל קטן ופסל של איילה ולמרגלותיה עופר שפוסל בידי אריה רזניק.

מוקד תיירות

הטיילת משמשת כמוקד תיירות בחיפה בשל הנוף הנשקף ממנה, קרבתה לכניסה לגנים הבהאים וכמקום אירוח ירידים שונים. בבניית הטיילת ניתנה תשומת לב גם לחנייה ולשירותים.
אחווה עראבה

היסטוריה

הקבוצה הוקמה בשנת 2004, ובשנת 2005 העפילה מליגה ג' לליגה ב'. בשנת 2007 עמדה הקבוצה על סף עליית ליגה נוספת, אך הפסד במשחק הכרעה נגד עירוני טבריה מנע מהקבוצה לעלות לליגה א'.
בשנת 2008 הצליחה לעלות לליגה א' לראשונה בתולדותיה. בקיץ 2008 ביצעה הקבוצה רכש כדי לעלות ליגה נוספת, יעד בו עמדה בהצלחה, תוך שהיא יוצרת פער גדול מהמקום השני. עקב ביטול הליגה הארצית, למעשה עלתה הקבוצה שתי ליגות, מהליגה הרביעית לליגה השנייה.
עונת 2009/2010 הייתה עונת השיא של הקבוצה, כאשר סיימה במרכז טבלת הליגה הלאומית והשתתפה בפלייאוף האמצעי. אימן את הקבוצה אלברט סולומונוב, ושיחקו בה מספר שחקנים מוכרים ששיחקו בליגת העל, וביניהם חיים סילבס, יובל שבתאי, לואי טאהא ושגיא שטראוס.
בעונת 2010/2011 אימן את הקבוצה פליקס נעים, אותו החליף במהלך העונה אלברט סולומונוב, ובסיום העונה ירדה הקבוצה בחזרה לליגה א'.
בתום עונת 2013/2014, תחת הדרכתו של עבד ראבח, ירדה הקבוצה לליגה ב', לאחר שספגה עונש הפחתת נקודות שהקשה עליה להתאושש. בעונת 2014/2015 ירדה הקבוצה לליגה ג' וכעבור שנה שבה לליגה ב'.
בנובמבר 2017 החלה בניית אצטדיון בעראבה עבור הקבוצה, שאמור להכיל כ-5,000 צופים.
באמצע עונת 2018/2019 סיימה הקבוצה את פעילותה עקב חובות כספיים.
הנוכלות

עלילה

מירי (אילן פלד) איבדה את כל מה שהיה לה, הכסף, הבית, החברים ועוד. היא פתחה בפרק ג' בחייה - עברה לאילת ושם התחילה לבנות הכל מחדש. שם היא עובדת בעבודות שונות. אחותה תקווה (יעל פוליאקוב) היא הסיבה לכל מה שמירי איבדה. תקווה הפילה על מירי את כל החובות, הוצאות ועורכי הדין עד שלא נשאר לה שקל ובנוסף נכנסה לכלא לחמש שנים. במהלך כל התקופה השתיים לא דיברו ולא היו בקשר. בתקופת הכלא תקווה הכירה את כל ראשי המאפיה ויצרה קשרים עם העולם התחתון. היא יוצאת מהכלא עם מסמך מפליל ששווה הרבה כסף.

דמויות

מירי בן חיים / פסקל (אילן פלד) - איבדה את כל מה שהיה (הכסף, הבית, החברים ועוד), בעיקר בגלל תקווה אחותה. נכנסה לכלא לחמש שנים. לאחר שחרורה מהכלא עברה לאילת ופתחה בפרק ג' בחייה. עובדת כמלצרית (במסעדה התקועה בשנות ה-70) וגם כנהגת מונית. ניתקה קשר עם תקווה אך לאחר זמן מה מחדשת את הקשר איתה וחוברת אליה כנוכלת ערמומית.
תקווה בן חיים (יעל פוליאקוב) - גרמה שמירי איבדה את כל מה שהיה לאחר שהפילה על מירי את כל החובות, הוצאות ועורכי הדין עד שלא נשאר למירי שקל. בתקופת הכלא הכירה את כל ראשי המאפיה ויצרה קשרים עם העולם התחתון. לאחר שחרורה מהכלא היא יוצאת עם מסמך מפליל ששווה הרבה כסף. מירי ניתקה קשר איתה אך לאחר זמן מה מתחדש הקשר איתה והיא חוברת אליה כנוכלת ערמומית.
צפויים להשתתף גם: אפי בן ישראל, אורית שחף, תום פטרובר, ישי לוי ועוד.

הפקה

ב-20 במרץ 2018 שוחרר סרטון בערוץ היוטיוב של yes. בסרטון אישרה yes על עליית סדרה חדשה בשם "הנוכלות", שתהיה המשך לעלילה של האחיות מירי ותקווה פסקל. את הסדרה יצרו וכתבו אילן פלד ויעל פוליאקוב, כאשר הם גם השחקנים הראשיים בה. לאחר שחרור הסרטון, הצילומים החלו רק בתחילת 2019. במרץ 2019 פורסם שארז בן הרוש (ששיחק באחד העם 1 ובאחד העם 101) יהיה הבמאי בסדרה, ובנוסף ישחקו בסדרה גם אפי בן ישראל, אורית שחף, תום פטרובר, ישי לוי ועוד.
פליפ סונדרס

ראשית חייו

סונדרס נולד בקליבלנד, אוהיו. בליגת התיכונים קלע סונדרס 32 נקודות בממוצע למשחק וזכה בפרס השחקן המצטיין של אוהיו. מאוחר יותר שיחק סונדרס באוניברסיטת מינסוטה שם פתח בחמישייה ב-101 משחקים מתוך 103 בהם שיחק. ביחד עם קווין מקהייל, ריי ויליאמס ומייקל תומפסון הוביל את האוניברסיטה למאזן הטוב ביותר שלה אי פעם, 24-3.

מכללות

סונדרס החל את קריית האימון שלו בקולג' הלותרני של גולדן ואלי (Golden Valley Lutheran College). בארבע עונות צבר עם המכללה מאזן של 92-13, כולל 56-0 במשחקי בית. ב-1981 מונה לתפקיד עוזר המאמן באוניברסיטת מינסוטה בה שיחק ולמד לפני כן. לאחר חמש עונות במינסוטה שימש במשך שתי עונות כעוזר מאמן באוניברסיטת טולסה.

CBA

סונדרס החל לאמן בליגת ה-CBA בעונת 1988/89 בקבוצת ראפיד סיטי טרילרס.
לאחר מכן עבר סונדרס לקבוצת לה קרוס קאטבירדס שם אימן במשך חמש עונות (1989-1994), וזכה פעמיים באליפות.
בעונת 1994/95 אימן את סו פולס סקייפורס.
לאחר שבע עונות בליגת ה-CBA היו לסונדרס 253 ניצחונות, 2 אליפויות (1990, 1992) וזכה פעמיים בפרס מאמן העונה (1989, 1992).

מינסוטה טימברוולבס

סונדרס הצטרף למינסוטה טימברוולבס ב-11 במאי 1995 בתור ג'נרל מנג'ר. ב-18 בדצמבר 1995 מונה למאמן הקבוצה במקומו של ביל בלייר.
סונדרס הוביל את הקבוצה לפלייאוף ראשון בתולדותיה בעונת 1996/97, שהייתה העונה המלאה הראשונה שלו כמאמן NBA, ולמאזן הטוב ביותר של המועדון אי פעם, 50-32, בעונת 1999/2000 (הישג זה שופר בהמשך).
אחרי ההצלחה של עונת 2003/04, בה הגיעה הקבוצה לגמר המערב, הקבוצה התקשתה לנצח בעונת 2004/05, ולראשונה מזה תשע עונות נותרה מחוץ לפלייאוף. ב-12 בפברואר 2005 פוטר סונדרס והוחלף בקווין מקהייל.

דטרויט פיסטונס

סונדרס הצטרף לדטרויט פיסטונס והחליף את לארי בראון בתפקיד המאמן ב-21 ביולי 2005. תחת הדרכתו של סונדרס העמידה הקבוצה שיא מועדון חדש לניצחונות בעונה הסדירה וסיימה עם מאזן 64-18. סונדרס אימן את נבחרת המזרח במשחק האולסטאר של  עונת 2006 שנערך ביוסטון, טקסס.
סונדרס פוטר ב-3 ביוני 2008 לאחר שהפסיד לבוסטון סלטיקס בגמר המזרח. מנהל הקבוצה, ג'ו דיומרס, נימק את הפיטורים בכך שלטענתו הקבוצה זקוקה ל"קול חדש".

וושינגטון ויזארדס

ב-14 באפריל 2009 מונה בונדרס למאמן וושינגטון ויזארדס. שכרו הוערך בכ-18 מיליון דולר לארבע עונות.
סונדרס פוטר ב-24 בינואר 2012 והוחלף ברנדי ויטמן. מאזנו הכולל של סונדרס בוושינגטון הוא 51-130.

קדנציה שנייה במינסוטה

ב-6 ביוני 2014 חזר סונדרס לאמן את מינסוטה טימברוולבס בפעם השנייה.

בוסטון סלטיקס

ב-29 באפריל 2012 הצטרף סונדרס לבוסטון סלטיקס בתור יועץ.

חזרה למינסוטה

ב-3 במאי 2013 מונה סונדרס לנשיא מינסוטה טימברוולבס. ב-5 ביוני 2014 מונה סונדרס למאמן הקבוצה.

חיים אישיים

סונדרס נשוי לדבי, להם ארבעה ילדים. בנו ראיין משחק באוניברסיטת מינסוטה (בה שיחק פליפ סונדרס בעצמו).
לטענתו, הוא עמד כ-18 מטרים מהתרסקות גשר מיסיסיפי ב-1 באוגוסט 2007.
ב-25 באוקטובר 2015 נפטר סונדרס בגיל 60 ממחלת הסרטן.
זיגוג (אפייה)

זיגוג (מלשון זגוגית) הוא תערובת המשמשת לציפוי או קישוט של מוצרי מזון שונים ובעיקר מאפים.
הזיגוג יכול להיות בטעמים שונים. על פי רוב הזיגוג הוא מתוק, אך יש גם זיגוגים חמוצים.

מאכלים מזוגגים

הזיגוג נפוץ ביותר במאפים כמו דונאט. הוא משמש גם לקישוט של עוגיות.
הסופגנייה מוגשת באופן מסורתי עם אבקת סוכר, אך יכולה להופיע גם עם זיגוגים בטעמים וצבעים שונים.
לעיתים מוסיפים זיגוג גם למאכלים שאינם מאפים, כמו פירות יבשים, סוכריית דלעת ועוד.
לקרם ברולה נהוג להוסיף זיגוג מסוכר.

תערובת הזיגוג

הצבע של הזיגוג תלוי בחומרים מהם מורכבת התערובת. ניתן להוסיף צבע מאכל לקבלת מגוון צבעים רחב ומגוון.
על הזיגוג ניתן להוסיף קישוטים נוספים שנדבקים אליו כמו סוכריות קטנות או חתיכות של אגוזים.
ישנם חומרים טבעיים היכולים לשמש להזגה, כמו דבש.
האריה מבלפור

תיאור

הפיסול הסתיים בשנת 1880 והוא עשוי כולו מאבן חול אדומה. הבלוקים מהם הפסל מורכב פוסלו בנפרד והועברו מתחת לטירת בלפור, שם הורכבו. אורך המונומנט הוא 22 מטר, גובהו 11 מטר, והוא בולט בנוף המקומי בזכות ממדיו המרשימים.
האריה מסמל את הגבורה של ההתנגדות הצרפתית במהלך המצור על בלפור. המצור ארך כ-103 ימים כחלק מהתקפה פרוסית (מדצמבר 1870 ועד פברואר 1871). על העיר הגנו כ-17,000 גברים (רק 3,500 מתוכם היו אנשי צבא) כנגד 40,000 פרוסים.
במקום להיות מכוון למזרח, לכיוון פרוסיה, כפי שנועד מלכתחילה, האריה מכוון לכיוון אחר בעקבות מחאות גרמניות.
מהדורות קטנות יותר של הפסל מוצגות בפריז ובמונטריאול.